Rossiyada 14,5 million dollar pensiya mablag‘lari yo‘qotildi

Rossiyada nodavlat pensiya fondlari (NPF) tugatilishi natijasida 19 ming nafar sug‘urtalangan mijozlar 470 million rubl (14,5 million dollar) miqdorida zarar ko‘rdi. Bu haqda Rossiya Pensiya fondi (RPF) vakili bergan ma’lumotga asoslanib, “Vedomosti” nashri xabar bermoqda.

 Foto © vedomosti.ru
Jami 10 ta NPF tugatilgan bo‘lib, ular doimiy pensiya sug‘urtasiga ega bo‘lgan mijozlari ro‘yxati va ularning hisobidagi barcha pullarni Pensiya fondiga taqdim etishi kerak edi. Biroq ulardan 6 tasi 470 million rubl miqdoridagi jamg‘armalarni fondga yetkazib bermagan. Qolgan to‘rtta fond esa 190 million rublni ko‘chirib bergan.
Ta’kidlash joiz, litsenziyasi qaytarib olingach, NPFlarning mijozlar oldidagi majburiyatlari RPFga o‘tadi. Endi pensiya fondining yo‘qotilgan jamg‘armalarni qanday yo‘l bilan qoplashi noma’lum. U NPF ustidan sudga arz qilgan. Hozircha esa RPF yangi omonatchilar hisobidan banklarga rasman pul ko‘chirib turibdi.